钦定古今图书集成/明伦汇编/氏族典/第416卷 > 《廖用贤尚友录》 > 庾阐
## 钦定古今图书集成/明伦汇编/氏族典/第416卷 > 《廖用贤尚友录》 > 庾阐

按《晋书庾阐传》，“阐字仲初，颍川鄢陵人也。祖辉，安北
长史。父东，以勇力闻。阐好学，九岁能属文。母随兄肇
为乐安长史，在项城。永嘉末为石勒所陷，母亦没。阐
不栉沐，不婚宦，绝酒肉垂二十年，亲邻称之。州举秀
才，不行。后为太宰西阳王𦍛掾，累迁尚书郎。苏峻之
难，阐以功赐爵吉阳县男，拜彭城内史。寻召为散骑”
侍郎，领大著作，顷之，出补零陵太守。后以疾征，拜给
事中，复领著作。吴国内史虞潭为太伯立碑，阐制其
文，又作《扬都赋》，为世所重。卒，谥曰贞。子肃之，亦有文
藻著称，历给事中、相府记室、湘东太守，太元中卒。